福仔賴死唔走 出售佢要賠償7000萬鎊
2024年05月03日 16:02
東網電視
更多新聞短片
拉舒福特(左)今季上陣40場僅入8球。
盛傳曼聯計劃今夏大清洗，出售多位球員，前鋒拉舒福特屬於其中一位面臨被賣走嘅熱門人選。不過，根據英國傳媒爆料，呢位26歲英格蘭國腳拒絕離隊，如果會方強行出售佢，就會要求賠償現時合約餘下7,000萬鎊(約6.9億港元)薪酬總額。
拉舒福特上季上陣56場入30球，但續約之後，表現嚴重走樣，今季上陣40場僅入8球，據悉曼聯新股東拉特克利夫將會同福仔會面，了解佢到底出現乜嘢問題，雖然「拉爵」初步希望拉舒福特留隊，但是否出售佢，仍然存在變數。
消息人士指，拉舒福特企硬唔會離隊，除非會方賠償現時合約餘下薪酬，先至有得傾，福仔將於2028年約滿，剩餘薪酬總值達到7,000萬鎊。
呢種情況並非第一次出現，曼聯上年夏天有意出售中堅哈利馬古尼，盛傳呢位守將當時提出離隊條件，要求會方支付佢餘下合約薪酬總值2,000萬鎊(約1.96億港元)，最終馬古尼留隊，拉舒福特似乎想有樣學樣。